CELEX: 
Language: da
Date: 2022-05-05 00:00:00
Title: KOMMISSIONENS DELEGEREDE FORORDNING (EU) / om supplerende regler til Europa-Parlamentets og Rådets forordning (EU) 2018/858 for så vidt angår proceduren for at pålægge administrative bøder og metoderne til at beregne og opkræve dem

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Kommissionen tillægges i overensstemmelse med forordning (EU) 2018/858 beføjelser til at fastsætte proceduren og metoderne til beregning og opkrævning af de administrative bøder, der kan pålægges de berørte erhvervsdrivende for et køretøj, et system, en komponent eller en separat teknisk enhed, der ikke opfylder kravene.
            
            
               Medlemsstaterne er ikke længere eneansvarlige for at sanktionere erhvervsdrivende, der overtræder lovgivningen. På grundlag af de prøvninger og inspektioner, Kommissionen har foretaget i henhold til artikel 9 i forordning (EU) 2018/858, kan den fastslå, at det er nødvendigt med en korrigerende eller restriktiv foranstaltning på EU-plan. Efter at have hørt de berørte medlemsstater og de relevante erhvervsdrivende træffer den afgørelse om, hvorvidt der skal indføres korrigerende eller restriktive foranstaltninger på EU-plan i overensstemmelse med artikel 53 i forordning (EU) 2018/858. Til støtte for disse foranstaltninger kan den pålægge de berørte erhvervsdrivende administrative bøder for manglende overholdelse af kravene i forordning (EU) 2018/858 hvad angår det pågældende køretøj, system, komponent eller separate tekniske enhed.
            
            
               Som fastsat i artikel 85, stk. 1, i forordning (EU) 2018/858 skal de administrative bøder være effektive, stå i rimeligt forhold til overtrædelsen og have afskrækkende virkning. På grundlag af artikel 85, stk. 1, i forordning (EU) 2018/858 tillægges Kommissionen beføjelse til i overensstemmelse med nævnte forordnings 85, stk. 2, at fastsætte proceduren og metoderne for beregning og opkrævning af administrative bøder.
            
            
               Ved denne delegerede forordning fastsættes de nærmere krav, der skal tages hensyn til ved fastsættelsen af størrelsen af en administrativ bøde: f.eks. den potentielle gevinst og økonomiske fordel for den pågældende erhvervsdrivende, konsekvenserne for sundhed, sikkerhed, miljø osv. Det omfatter også proceduremæssige bestemmelser som f.eks. retten til god forvaltning, navnlig en erhvervsdrivendes ret til at blive hørt og til at få adgang til deres sagsakter, samtidig med at de legitime fortroligheds- og forretningshemmeligheder respekteres. For at lette betalingen af administrative bøder fastsættes der også bestemmelser om opkrævningsmetoden.
            
            
               2.HØRINGER FORUD FOR RETSAKTENS VEDTAGELSE
            
            
               Som led i udarbejdelsen af denne retsakt gennemførte Kommissionen passende høringer af medlemsstaternes eksperter og interesserede parter i erhvervslivet. Medlemsstaterne fik forelagt et udkast til teksten på ekspertgruppemøder, og deres bemærkninger blev taget i betragtning.
            
            
               I overensstemmelse med reglerne om bedre lovgivning blev udkastet til denne delegerede retsakt offentliggjort på portalen for bedre lovgivning i en periode på fire uger fra den 27. januar 2022 til den 24. februar 2022. I alt indsendte 3 interesserede parter bemærkninger. Kommissionen overvejede omhyggeligt og noterede sig alle modtagne bemærkninger.
            
            
               Bemærkningerne fokuserede hovedsagelig på metoderne til beregning af de administrative bøder. De relevante bemærkninger blev taget i betragtning under denne proces.
            
            
               3.JURIDISKE ASPEKTER AF DEN DELEGEREDE RETSAKT
            
            
               Retsgrundlaget for denne delegerede retsakt er artikel 85, stk. 2, i Europa-Parlamentets og Rådets forordning (EU) 2018/858 af 30. maj 2018 om godkendelse og markedsovervågning af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer, om ændring af forordning (EF) nr. 715/2007 og (EF) nr. 595/2009 og om ophævelse af direktiv 2007/46/EF. 
            
            
               Procedurereglerne om retten til at blive hørt, om fortrolighed og forretningshemmeligheder er fastsat i artikel 1 og 2.
            
            
               I artikel 3 fastsættes den metode, som Kommissionen skal anvende til at beregne administrative bøder.
            
            
               I artikel 4 præciseres det, at for at opkræve administrative bøder udsteder Kommissionen en debetnota rettet til den erhvervsdrivende i overensstemmelse med Europa-Parlamentets og Rådets forordning (EU, Euratom) 2018/1046.
            
            
               
            
               KOMMISSIONENS DELEGEREDE FORORDNING (EU) …/…
            
            
               af 5.5.2022
            
            
               om supplerende regler til Europa-Parlamentets og Rådets forordning (EU) 2018/858 for så vidt angår proceduren for at pålægge administrative bøder og metoderne til at beregne og opkræve dem 
               
         
         
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) 2018/858 af 30. maj 2018 om godkendelse og markedsovervågning af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer, om ændring af forordning (EF) nr. 715/2007 og (EF) nr. 595/2009 og om ophævelse af direktiv 2007/46/EF
                  1
               , særlig artikel 85, stk. 2, og
            
            
               ud fra følgende betragtninger:
            
            
               (1)En afgørelse om at pålægge en erhvervsdrivende en administrativ bøde til støtte for korrigerende og restriktive foranstaltninger i overensstemmelse med artikel 85 i forordning (EU) 2018/858 bør træffes af Kommissionen som et resultat af høringerne af de berørte medlemsstater og den eller de pågældende erhvervsdrivende i henhold til artikel 53, stk. 6, i forordning (EU) 2018/858 og bør afspejles i afgørelsen om at pålægge korrigerende og restriktive foranstaltninger. 
            
            
               (2)Det er nødvendigt at fastlægge visse proceduremæssige skridt, når Kommissionen agter at pålægge administrative bøder til støtte for korrigerende og restriktive foranstaltninger, på grundlag af proceduren i artikel 53, stk. 6, i forordning (EU) 2018/858. Det er navnlig vigtigt at sikre retten til at blive hørt og retten til aktindsigt ved at give den erhvervsdrivende adgang til relevante oplysninger og ret til at fremsætte sine bemærkninger sammen med den dokumentation, der er nødvendig for at underbygge sådanne bemærkninger i forbindelse med den påtænkte pålæggelse af en administrativ bøde. Det er desuden nødvendigt at fastsætte regler for at sikre en passende beskyttelse af data, som erhvervsdrivende betragter som fortrolige.
            
            
               (3)Det er nødvendigt at fastlægge en metode til beregning af administrative bøder afhængigt af, hvor alvorlig den manglende overholdelse er. Denne metode bør være kendt på forhånd af de erhvervsdrivende. Administrative bøder bør have afskrækkende virkning ved at afskrække erhvervsdrivende fra at overtræde kravene i forordning (EU) 2018/858 og stå i et rimeligt forhold til overtrædelsens alvor. Da de administrative bøder skal pålægges pr. køretøj, system, komponent eller separat teknisk enhed, der ikke opfylder kravene, bør kriterierne for beregning af bøden tages i betragtning i overensstemmelse hermed. Ved beregningen af administrative bøder bør der tages hensyn til enhver uberettiget økonomisk fordel, der er opnået ved salg eller distribution af et køretøj, der ikke opfylder kravene, og som kan forvride konkurrencen i forhold til andre erhvervsdrivende, der overholder reglerne. Ethvert tab, som forbrugerne lider, herunder ændringer i køretøjets præstationer som følge af manglende overholdelse, bør også tages i betragtning ved vurderingen af overtrædelsens alvor, da en sådan manglende overholdelse kan undergrave den beskyttelse af forbrugernes sundhed og sikkerhed, som forordningen tilstræber. Desuden skal størrelsen af de administrative bøder stå i forhold til antallet af køretøjer, som er registreret i Unionen, uden at opfylde kravene, eller antallet af systemer, komponenter eller separate tekniske enheder, som er tilgængelige på EU-markedet uden at opfylde kravene.
            
            
               (4)Der bør tages behørigt hensyn til overtrædelsens grovhed og virkninger samt til eventuelle skærpende og formildende faktorer ved beregningen af administrative bøder, som bør opfattes som afskrækkende, forholdsmæssige og udlignende med hensyn til fordelene ved manglende overholdelse. Skærpende faktorer bør omfatte indvirkningen på sikkerhed, sundhed og miljø, da sikring af et højt sikkerheds-, sundheds- og miljøbeskyttelsesniveau er fastsat som et mål i forordning (EU) 2018/858. Fastsættelse af en robust sanktionsordning på EU-plan, der har afskrækkende virkning gennem sanktioner for manglende overholdelse, som har en negativ indvirkning på sikkerheden for køretøjets fører og passagerer og andre trafikanter og beskyttelsen af menneskers sundhed og miljøet, bør bidrage til at nå disse mål. Den erhvervsdrivendes grad af samarbejde, herunder korrigerende foranstaltninger truffet af den erhvervsdrivende, skal betragtes som formildende elementer ved beregningen af den administrative bøde.
            
            
               (5)For at lette betalingen af administrative bøder er det nødvendigt at fastlægge en opkrævningsmetode. Opkrævningen af disse bøder bør ske i overensstemmelse med reglerne for inddrivelse af bøder, tvangsbøder eller sanktioner pålagt af EU-institutionerne som fastsat i Europa-Parlamentets og Rådets forordning (EU, Euratom) 2018/1046
                  2
                —
            
            
            
               VEDTAGET DENNE FORORDNING:
            
            
                
            
            
               Artikel 1 
               Procedure
            
            
               1.Inden Kommissionen pålægger en erhvervsdrivende en administrativ bøde i henhold til artikel 85, stk. 1, sammenholdt med artikel 53 i forordning (EU) 2018/858, underretter den skriftligt den erhvervsdrivende og de berørte medlemsstater om, at den har til hensigt at pålægge en administrativ bøde, og angiver grundene hertil. 
            
            
               2.Den erhvervsdrivende og de berørte medlemsstater har en frist på mindst 30 dage efter meddelelsen i henhold til stk. 1 til at fremsætte deres bemærkninger skriftligt til Kommissionen. Skriftlige bemærkninger, der modtages efter fristens udløb, tages ikke i betragtning, jf. dog stk. 4.
            
            
               3.Den erhvervsdrivende og de berørte medlemsstater kan i deres skriftlige bemærkninger til Kommissionen vedlægge dokumentation til støtte for deres bemærkninger.
            
            
               4.Efter at den erhvervsdrivende og de berørte medlemsstater har fremsat skriftlige bemærkninger, kan Kommissionen ved begrundet anmodning anmode om yderligere oplysninger inden for en frist, der skal angives i anmodningen, dog mindst 15 dage.
            
            
               5.I ekstraordinære tilfælde, hvor Kommissionen anmoder om yderligere oplysninger, kan den opfordre den erhvervsdrivende og de berørte medlemsstater til at tilkendegive deres holdning mundtligt på et møde efter afslutningen af den skriftlige del af proceduren, jf. stk. 1-4. 
            
            
               Artikel 2 
               Fortrolighed  
            
         
         
            
               1.Erhvervsdrivende, der indgiver oplysninger i overensstemmelse med artikel 1, skal angive de oplysninger, de har indsendt, og som de anser for at være fortrolige, med angivelse af årsagerne hertil og om nødvendigt fremlægge en særskilt ikke-fortrolig udgave af det dokument, der indeholder disse oplysninger, inden den dato, Kommissionen har fastsat.
            
            
               2.Hvis den erhvervsdrivende ikke har angivet nogen oplysninger som fortrolige, kan Kommissionen gå ud fra, at de indsendte oplysninger ikke indeholder fortrolige oplysninger. 
            
            
               3.Intet i denne artikel er til hinder for, at Kommissionen anvender de forelagte oplysninger som bevis for manglende overholdelse.
            
            
               Artikel 3 
               Metode til beregning af administrative bøder 
            
            
               1.Med henblik på at beregne de administrative bøder foretager Kommissionen et estimat af følgende beløb:
            
            
               a)den økonomiske fordel eller anden fordel, som den erhvervsdrivende har opnået som følge af den manglende overholdelse
            
            
               b)hvis det er muligt, tabene for forbrugerne som følge af den manglende overholdelse.
            
            
               De således anslåede fordele og tab udgør grundlaget for beregningen af administrative bøder. Hvis en fordel for den erhvervsdrivende også udgør et tab for forbrugerne, tages beløbet kun i betragtning én gang.
            
            
               På grundlag af de beløb, der er omhandlet i litra a) og b), beregnes de administrative bøder under hensyntagen til antallet af køretøjer, der ikke opfylder kravene, og som er registreret i Unionen, eller antallet af systemer, komponenter eller separate tekniske enheder, der ikke opfylder kravene, og som er gjort tilgængelige på EU-markedet. 
            
            
               2.Ved beregningen af de administrative bøders størrelse tager Kommissionen hensyn til eventuelle skærpende eller formildende omstændigheder og andre faktorer. 
            
            
               3.De skærpende faktorer, der er omhandlet i stk. 2, omfatter følgende elementer: 
            
            
               a)indvirkningen på menneskers sundhed og sikkerhed eller den negative indvirkning på miljøet som følge af en sænkning af kravene til et køretøjs præstationer
            
            
               b)graden af den erhvervsdrivendes forsømmelighed eller forsæt, herunder eventuelle forsøg fra den erhvervsdrivendes side på at skjule eller tilbageholde oplysninger, der er relevante med henblik på at konstatere, at der foreligger manglende overholdelse
            
            
               c)enhver uberettiget afvisning fra den erhvervsdrivendes side af at fremlægge oplysninger eller dokumentation, som Kommissionen har anmodet om.
            
            
               4.De formildende faktorer, der er omhandlet i stk. 2, omfatter følgende elementer: 
            
            
               a)den erhvervsdrivendes indsats og samarbejde med hensyn til påvisning af manglende overholdelse
            
            
               b)eventuelle korrigerende foranstaltninger, som den erhvervsdrivende har truffet på eget initiativ, herunder hvor hurtigt de er truffet
            
            
               c)enhver anden rimelig og relevant formildende faktor, som den erhvervsdrivende har påvist med passende dokumentation.
            
            
               5.De andre faktorer, der er omhandlet i stk. 2, omfatter gentagelse, hyppighed eller varighed af den manglende overholdelse og andre sanktioner, der er pålagt på EU-plan eller nationalt plan for manglende overholdelse af EU-typegodkendelsesreglerne i de sidste 10 år, der går forud for konstateringen af den manglende overholdelse.
            
            
               6.Den endelige administrative bøde udtrykt i EUR fastsættes på et niveau, der sikrer, at den er effektiv, står i et rimeligt forhold til overtrædelsen og har en afskrækkende virkning.
            
         
         
            
               Artikel 4 
               Metoder til opkrævning af administrative bøder 
            
            
               1.De administrative bøder skal betales senest 3 måneder efter den dato, hvor debitor har fået meddelelse om Kommissionens afgørelse, regnet fra datoen for modtagelsen af anmeldelsesskrivelsen. Bøder opkræves i overensstemmelse med artikel 107 og 108 i forordning (EU, Euratom) 2018/1046. Der kan gives henstand med betaling i overensstemmelse med artikel 104 i nævnte forordning.
            
            
               Artikel 5 
               Ikrafttræden
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende. 
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 5.5.2022.
            
            
               
                     På Kommissionens vegne
               
               
                     Formand
                     Ursula VON DER LEYEN
               
               
            
         
         
            
                  
                     (1)
                  
                        EUT L 151 af 14.6.2018, s. 1.
               
               
                  
                     (2)
                  
                        Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT L 193 af 30.7.2018, s. 1).